Taraba, Tomáš, poslanec NR SR (2020-12-09):
Ďakujem za slovo. Dámy a páni, keď tu bola naposledy pani prezidentka, teda so svojím, myslím, prvým prejavom o stave republiky a bolo to ešte v čase, keď ste mali také medové týždne, že vy ste boli najlepšia vláda, a malo to byť najlepšia vláda v celých dejinách Slovenskej republiky, no tak ona jedinú vec, ktorú vtedy za to krátke vaše obdobie vám vytkla, že príliš veľa vládnete cez prijímanie zákonov v skrátenom legislatívnom konaní. A vtedy vás vyzvala, že demokracia predpokladá, aby ľudia mali čas sa so zákonmi oboznámiť, aby s tým mali čas aj, aj opozícia, aby mali čas sa zákonom venovať aj stavovské organizácie a tak ďalej. Odvtedy ste sa zlepšili, už prijímate v skrátenom legislatívnom konaní nielen takmer každý jeden zákon, ktorý do Národnej rady ide, ale prijímate dokonca už ústavné zákony, a to proste nevídaným tempom, že v piatok sa rozídeme, a vy, ešte cez víkend vás napadne ďalší zákon a prinesiete to tu na poslednú chvíľu. No a v podstate tá, tá história za to krátke obdobie u vás je proste dosť jasná. Prvý zákon, s ktorým ste prišli, bol špicľovací zákon, malo to byť kvôli nejakej parádnej aplikácii elektronickej v oblasti zdravotníctva. Rozprávali ste nám tu o Singapure, že v Singapure ju používajú, je to jedna z najlepších aplikácii, ktorá túto veľkú vojnu s koronavírusom výrazne pomôže vyhrať, no nikto tú aplikáciu nepoužíva, nikto ju nepozná, zrejme ste ju ani nedali dokopy, ale na druhej strane ten špicľovací zákon ste prijali. No a tam nastal problém, pretože tieto zákony vám začali končiť na Ústavnom súde, no a Ústavný súd vám časti zákonov začal blokovať. Potom ste v druhej fáze si uvedomili, že vládnete v rozpore so zákonmi, pretože Generálna prokuratúra povedala, že síce vecne tie zákony sú v poriadku, len má to takú maličkú chybu a tá chyba je, že to vydáva vecne nepríslušný orgán, takže potom Generálna prokuratúra vás uvedomila, že zrejme vládnete protivládne, tak ste potom posilnili právomoci nového centra moci, pána Mikasa, opäť sme to dnes tu počuli, že nie vláda, ale Mikas ide tu dať lockdown, pretože jedna poslankyňa koaličná aj tuná na chodbe povedala, že vláda sa bojí, koaliční poslanci, sa bojíte, aby tá nenávisť voči vám nenarástla, tak jednoducho ste na to dali pána pre všetko, ktorého dneska máte na Úrade pre verejné zdravotníctvo. No a ale aj napriek tomu ste museli siahnuť na ústavu, siahli ste na ňu spôsobom, kedy ste vlastne priznali, že Ústavný súd doteraz mal právo vykladať ústavu, lebo ak chcete zobrať Ústavnému súdu toto právo, no tak musí tým právom disponovať, ak mu to chcete zobrať, a práve preto môžem potvrdiť, že v rámci opozície podáme podnet na Ústavný súd, aby do 1. 1., kedy má tento zákon už vstúpiť do platnosti, ak túto právomoc má, aby sa mohol vyjadriť k tomu zákonu ústavnému, ktorý ste dnes prijali, a vyhlásil ho za protiústavný. To znamená, to je proste reálna možnosť a toto urobiť urobíme. Druhá vec, ktorá ale zostáva, že práve, a to som myslel, že prídete s tým trošku neskôr, súbežne prijímate nový zákon o vyhlásení de facto núdzového stavu. Človeka by ani nenapadlo, že keď ste prišli k moci, že hlavná, hlavné gro, hlavný počet vašich zákonov vlastne bude súvisieť s vecami, ktoré, ktoré siahajú ľuďom na občianske práva a slobody, pretože vy už neriešite nič iné, len koronu a, a túto oblasť, to znamená, ak sa pýtame na poľnohospodárstvo, tak dostávame odpovede, že premiér by potreboval tri dni sa tomu venovať, aby do toho prenikol, a on tie tri na to nemá, lebo rieši len koronu. Keď ideme do zdravotníctva, tak v podstate áno, tam ste si urobili otrokov z celého zdravotníckeho personálu, tí ľudia jednoducho sú na kraji, na kraji svojich fyzických síl a jednoducho vy teraz poviete, aby nekolabovali nemocnice, tak zabezpečíte to, že vlastne skolabujú tí ľudia, pretože to je jediné, čo týmto zákonom chcete dosiahnuť. Tak proste budú robiť nie tri dni vkuse, ale už budú asi podľa vašich predstáv robiť päť, šesť, sedem dní, veď musí to na niekoho padnúť, no tak ste si vybrali sestričky a lekárov. No ale napriek tomu, ak nechcete zneužívať tento núdzový stav a nechcete dovládnuť cez núdzový stav, ako jediná možnosť, ako ľudí držať doma, kedy v podstate ste tam našli nový inštitút nejakého domáceho väzenia pre zdravých ľudí, keď je vám teda málo to, čo ste prijali, a dali ste to do právomoci Mikasovi, že on môže preventívne odnášať na neviem aké miesta, jak je to v tom zákone, ľudí, ktorí sú potenciálne chorí, tak pokiaľ ste živý, tak každý človek je potenciálne chorý, len mŕtvoly nie sú potenciálne chorí, takže ak toto nechcete robiť, tak potom áno, opozícia tu dala návrh, ktorý sme podpísali aj my, ku ktorému som sa podpísal aj ja, pán Eštok to tu prečítal, to znamená, aby núdzový stav vyhlasovala, vyhlasoval parlament vopred, aby sa to vyhlasovalo 90 hlasmi, aby to vyhlasoval, bolo vyhlásené aj s kontrasignáciou prezidenta, no a potom si myslím, že buďme grandiózni voči ľuďom tak, ako sú v Rakúsku, a dajme právo, že zhromažďovať sa môžu ľudia aj počas núdzového stavu v prípade, že ide o ochrany občianskych práv a slobôd. Tak či tak, tak či tak tým ľuďom to nezabránite, jednoducho videli ste prieskum, kde 54 % ľudí povedalo, že sa chce zúčastniť referenda o predčasných voľbách, čo je horibilná suma pre vás, pretože na Slovensku sa okolo 65 % ľudí pravidelne zúčastňuje volieb, to znamená, ten zbytok nechodí k voľbám, to je jedno, to je jedno, o čom sa hlasuje, či sa hlasuje o Mečiarovi, Ficovi, komkoľvek, no a keď je to 54 %, to znamená je to vyše 80 % ľudí, ktorí sa reálne aktívne politicky správajú počas volieb. Takže aj preto pani prezidentka z môjho logického úsudku sa ozvala, pretože doteraz tiež tu toleruje veci, ktoré sú netolerovateľné, že vy si tu zavoláte armádu z Maďarska a z Rakúska pri testovaní, lebo na poslednú chvíľu zistíte, že do tých skafandrov nemáte koho obliecť, tak len tak si rozhodnete, však prečo, však máte ústavnú väčšinu, čo tam po nejakej veliteľke ozbrojených síl, ktorá sa z médií dozvedá, no a neozýva sa, nevadilo jej to, len keď videla ten prieskum, tak trošku precitla aj ona. No a tá výzva, ktorá tu bola, kolega Podmanický koniec koncov tu dal aj procedurálny návrh, aby teda sme zadosťučinili jej očakávaniam, že pán premiér bude delegovať manažovanie tejto krízy na niekoho iného. Dnes, myslím, aj pán Sulík povedal, že by to bol dobrý nápad, preto nerozumiem, prečo v parlamente to nebolo potvrdené aj teda hlasmi SaS, ale to už tak býva, že na facebookoch a na verejnosti hovoríte jedno a potom tuná hlasujte presne v tom súlade, ako, ako pán premiér Matovič vás o to požiada. To znamená, realita je taká, aká je, treba to vnímať, vy dovládnete len prostredníctvom núdzového stavu, možno medzitým nám dáte nejakých 5-10 dní si vydýchnuť a nakúpiť nejak viac s celou rodinou, ale už inak to zrejme veľmi nebude, a práve preto referendum bude jediné riešenie pre ľudí, aby sa mohli vyjadriť k tomu, že či toto odoberanie ľudských práv a slobôd, ktoré tu realizujete na dennej báze v skrátených konaniach, že či toto je to, čo ste vy sľúbili, pretože, pretože ja som nikde nezaregistroval, že tento štýl vládnutia bola vaša predstava, a myslím si, že treba to aj tak brať, že dobre, s každým jedným takýmto zákonom len zvyšujete pravdepodobnosť účasti na tom referende a skracujete dobu na zozbieranie tých, tých petičných hárkov. A poslednú vec, čo by som rád povedal, lebo veľmi často tu pán Šefčík z OĽANO nás kádruje, o tom, že sa nás pýta, že či sme nepočuli, že slovenskí biskupi povedali, že vakcinácia je dobrá, že, že máme nosiť rúška a podobne, a pýta sa, že kto tu je tu aký kresťan, že toto, na toto človek nereflektuje. Tak len aby, kto tu sa pýta, aby vedel teda odpoveď, tak každý, kto bol pokrstený, tak súčasťou toho, že je niekto veriaci, je to, že či verí v to, čo je v katechizme, a v katechizme žiadne rúška a podobne spojené nie sú, to znamená, s takýmito názormi súhlasiť môžete, súhlasiť nemusíte, kto to cíti za svoju potrebu, nech sa páči, je to absolútne pozvaný, nech sa dá očkovať, jedenkrát, päťkrát, desaťkrát, nikomu v tom netreba brániť. Na druhej strane toto absolútne nie je otázka viery, toto nie je otázka žiadnej viery a každý tu má slobodu so svojím zdravím robiť absolútne, čokoľvek kto cíti, svoju, svoju chrániť svoje zdravie svojím očkovaním, všetkých k tomu len povzbudzujme, nech to urobí, ale nenúťte do toho ľudí, ktorí sa dobrovoľne očkovať nedajú. A tieto výmysly, ktoré si robíte, že všetko je dobrovoľné, ale keď si to pozrieme potom na drobné, tak zistíme, že, v podstate aj sami to potom uznáte, že sú to nútené akcie, tak práve preto otázka vakcinácie bude musieť byť jedna z otázok, kľúčových otázok tohto referenda, pretože tejto vláde a týmto sľubom, ktoré tu robíte, sa nedá veriť nič, jednoducho vy ráno poviete jedno, na obed schvaľujete niečo druhé, nikto o tom nič nevie, takže, takže berieme tieto veci ako realitu, ako fakt, rozhodli ste sa ísť touto cestou, bude to hlavný štýl vášho vládnutia aj na ostatné obdobie. A na druhej strane je dobré, aby, aby si toto všetci ľudia uvedomili, a budú mať právo sa vyjadriť k tomu, do akej miery chcú, aby ich občianske práva, slobody takýmto štýlom boli pošliapavané. Ďakujem pekne.